لإتحاد د لجمهوريات السوڤياتية لإشتراكية، اللي معروف تا ب لإتحاد السوڤياتي (ب الروسية: Союз Советских Социалистических Республик - CCCP) كانت دولة شيوعية قديمة ف لمنطقة د أوراسيا، بقات من 1922 تال 1991. لعاصمة د لإتحاد السوڤياتي كانت هي موسكو، واللي كانت تا لعاصمة د أكبر جمهورية فيه، لجمهورية السوڤياتية د روسيا. لإتحاد السوڤياتي كان أكبر بلاد ف لعالم و مقسوم على 11 نطاق ديال لوقت. تأسس لإتحاد السوڤياتي من مورا التورة الروسية، اللي طيّحو فيها لبولشوڤيك (اللي كان الشاف ديالهم ڤلاديمير لينين) لحكومة لمؤقتة و النظام لملكي اللي كان فلإمبراطورية د روسيا. ملّي ربحو لبولشوڤيك لحرب لأهلية ف روسيا أسسوا لجمهورية السوڤياتية د روسيا و موراها بداو تيدخّلو جمهوريات آخرا للإتحاد. ف 1922 كانو 4 د لجمهوريات ف لإتحاد السوڤياتي (روسيا، أوكرانيا، بيلاروسيا و لقوقاز)، و بقا تيتوسع كتر كتيرشي ف لوقت ديال سطالين. ف 1956، كان لإتحاد السوڤياتي قيه 15 لجمهورية. من 1945 ل 1991 كان لإتحاد السوڤياتي هو اللي منافس لميريكان على شكون أتكون أقوى بلاد ف لعالم، لا من الناحية د ليقتيصاد ولا النووي ولا لعلم وحتى الرياضة بحال لألعاب لأولمپية و لا لبطولات د لعالم.